Mo godimo ga moo, pego ya Baebele e na le maina a batho ba le bantsi ba ba bosula; gape e na le dikai tsa batho ba le bantsi ba ba ikanyegang ba ba sa bidiweng ka maina. Ka sekai, leina la ga Efa, mosadi wa ntlha le a itsege. Le fa go ntse jalo, go nna pelotshetlha le go tlhoka kutlo ga gagwe go ne ga dira gore Adame a leofe e bile go dirile gore rotlhe re diragalelwe ke dilo tse di bosula. (Baroma 5:12) Go farologana le moo, mosadi wa ga Noa ga a bidiwe ka leina mo Dikwalong, mme re ithuta go le gontsi ka go intsha setlhabelo ga gagwe, go nna boikobo ka go ema monna wa gagwe nokeng mo tirong ya gagwe e e botlhokwa. Go bonala sentle gore go ntshiwa ga leina la gagwe ga go bolele gore ga a botlhokwa kgotsa gore Modimo o ne a sa mo amogele.